
Nr.439, datë 28.6.2006

PËR MARRJEN E MASAVE PËR ZBATIMIN E STUDIMIT TË REFORMËS SË KËRKIMIT SHKENCOR, PJESË E RRJETIT TË INSTITUTEVE TË MINISTRIVE TË LINJËS

Në mbështetje të nenit 100 të Kushtetutës, me propozimin e Zëvendëskryeministrit, Këshilli i Ministrave

VENDOSI:

1. Ministria e Ekonomisë, Tregtisë dhe Energjetikës, Ministria e Punëve Publike, Transportit dhe Telekomunikacionit, Ministria e Bujqësisë, Ushqimit dhe Mbrojtjes së Konsumatorit, Ministria e Turizmit, Kulturës, Rinisë dhe Sporteve dhe Ministria e Mjedisit, Pyjeve dhe Administrimit të Ujërave të marrin masat e nevojshme për zbatimin e studimit të reformës së kërkimit shkencor, sipas tabelave të aneksit 1, që i bashkëlidhet këtij vendimi.
2. Ministritë e përmendura në pikën 1 të këtij vendimi të paraqesin për miratim, në Këshillin e Ministrave, paketën e plotë të hollësishme për riorganizimin institucional të institucioneve të kërkimit shkencor në varësi të tyre, si më poshtë vijon:
- për projektligjet afati i fundit i paraqitjes së tyre të jetë data 22 korrik 2006;
- për projektvendimet afati i fundit i paraqitjes së tyre të jetë data 7 korrik 2006.
3. Ngarkohen ministritë e përmendura për zbatimin e këtij vendimi.
Ky vendim hyn në fuqi menjëherë.

KRYEMINISTRI
Sali Berisha

